**การใช้ชุมชนเป็นฐานในการป้องกันและควบคุมการระบาดโรคไข้เลือดออก อำเภอคำม่วง จังหวัดกาฬสินธุ์**

แบบฟอร์มบทคัดย่อ (Abstract) บรรยาย (ภาษาไทย)

**กฤตเมธ อัตภูมิ1, วิชัย ขันผนึก2**

 *1 โรงพยาบาลส่งเสริมสุขภาพตำบลบ้านดงสวนพัฒนา ตำบลนาทัน อำเภอคำม่วง จังหวัดกาฬสินธุ์ 46180*

 *2 สำนักงานสาธารณสุขอำเภอคำม่วง จังหวัดกาฬสินธุ์ 46180*

 อีเมลล์: 1Krittamath2013@gmail.com, 2Kdt266@gmail.com

**บทคัดย่อ (Abstract)**

การวิจัยครั้งนี้เป็นการวิจัยกึ่งทดลอง (Quasi-Experimental Study) แบบวัดซ้ำหลาย มีวัตถุประสงค์เพื่อศึกษาประสิทธิผลของการประยุกต์ใช้การจัดการพาหะนำโรคแบบผสมผสาน (IVM) ในการป้องกันและควบคุมการระบาดโรคไข้เลือดออก อำเภอคำม่วง จังหวัดกาฬสินธุ์ กลุ่มตัวอย่างเลือกแบบเจาะจง 2 หมู่บ้าน อำเภอคำม่วง จังหวัดกาฬสืนธุ์ โดยเป็นพื้นที่ที่มีการระบาดของโรคไข้เลือดออกสูงที่สุด ระหว่างเดือนเมษายน – ตุลาคม 2558 แล้วใช้วิธีการสุ่มอย่างง่าย (Simple Random Sampling) โดยการจับสลาก ได้กลุ่มทดลอง 120 ครัวเรือน และกลุ่มเปรียบเทียบ 116 ครัวเรือน กลุ่มทดลองได้รับการประยุกต์ใช้การจัดการพาหะนำโรคแบบผสมผสาน (IVM) ในการป้องกันและควบคุมการระบาดโรคไข้เลือดออก ซึ่งประกอบด้วย การสร้างความร่วมมือจากภาคีเครือข่าย การวิเคราะห์ปัญหาและสถานการณ์การวางแผนและดำเนินการ การระดมทรัพยากร การประเมินผลการป้องกันและควบคุมโรค กลุ่มเปรียบเทียบดำเนินการควบคุมการระบาดของโรคไข้เลือดออกด้วยวิธีปกติ คือ การให้ความรู้และการควบคุมโรค และประเมินผลตามปกติ เครื่องมือที่ใช้ในการเก็บรวบรวมข้อมูลคือแบบสอบถามประกอบด้วย ข้อมูลทั่วไป ความรู้เรื่องโรคไข้เลือดออก การรับรู้โอกาสเสี่ยงและความรุนแรงต่อโรคไข้เลือดออก พฤติกรรมการป้องกันและควบคุมโรคไข้เลือดออก และแบบสำรวจภาชนะที่พบลูกน้ำยุงลาย ตั้งทดสอบสมมติฐานด้วยสถิติ Repeated Measure ANOVA with Generalized Estimate Equation (GEE) เปรียบเทียบความแตกต่างของค่าดัชนีลูกน้ำยุงลาย และ อัตราการเกิดโรคไข้เลือดออก ในชุมชนทดลองและชุมชนควบคุม ก่อนและหลังการทดลอง

ผลการศึกษา ก่อนได้รับโปรแกรมการประยุกต์ใช้การจัดการพาหะนำโรคแบบผสมผสาน (IVM) ในการป้องกันและควบคุมการระบาดโรคไข้เลือดออก พบว่า สัดส่วนของจำนวนภาชนะที่พบลูกน้ำยุงลายทั้งสองกลุ่มไม่แตกต่างกัน หลังจากการได้รับโปรแกรมการประยุกต์ใช้การจัดการพาหะนำโรคแบบผสมผสาน (IVM) ในการป้องกันและควบคุมการระบาดโรคไข้เลือดออก เดือน 1 เดือนที่ 2 เดือนที่ 3 และเดือนที่ 6 พบว่า ทั้งสองกลุ่มแตกต่างกันอย่างมีนัยสำคัญทางสถิติ โดยค่าสัดส่วนของจำนวนภาชนะที่พบลูกน้ำยุงลายของกลุ่มทดลองน้อยกว่ากลุ่มเปรียบเทียบ 13.42 (95% CI=-16.46 to -10.38), 13.05 (95% CI=-16.62 to -9.98) 6.01 (95% CI=-8.63 to -3.39) และ 4.27 (-8.40 to -0.14) ตามลำดับ อัตราป่วยโรคไข้เลือดออกก่อนการทดลอง ระหว่างกลุ่มทดลองและกลุ่มเปรียบเทียบมีอัตราป่วย 147.73/100,000 ปชก. และ 156.97/100,000 ปชก. ตามลำดับ หลังการทดลอง ระหว่างกลุ่มทดลองและกลุ่มเปรียบเทียบมีอัตราป่วย 9.23/100,000 ปชก. และ 92.34/100,000 ปชก. ตามลำดับ

**คำสำคัญ (Keywords)**

การใช้ชุมชนเป็นฐาน/ การป้องกันและควบคุม / การระบาดโรคไข้เลือดออก

**แหล่งทุน (Funding agency)**

ไม่มี

**EC No. (If any)**

ไม่มี